Samuel Josh Ramos og Iveta Ivanova áttu frábæran dag er þau náðu í verðlaun á Opna Rhein Shiai-mótinu í karate í í Nurburgring-höllinni á Nurburgring í Þýskalandi . Iveta náði í gull og Samuel í brons . Yfir 1.000 keppendur tóku þátt í mótinu . Margt af efnilegra karatefólki Evrópu mætti á mótið og voru keppendur dregnir í riðla þar sem allir kepptu við alla og tvö efstu sætin tryggðu sæti í fjögurra til átta manna úrslitum . Iveta Ivanova sigraði í -55 kg flokki U - 21 með glæsibrag en þar atti hún kappi við keppendur frá Þýskalandi og Danmörku . Sterkasta stúlka þjóðverja , Jill Auger , var ekki með í þetta sinn vegna meiðsla en hafa þær stöllur eldað grátt silfur saman gegnum tíðina og sigraði Iveta í síðustu viðureign þeirra er þær mættust í úrslitum á sama móti í fyrra . Samuel Josh Ramos átti einnig frábæran dag er hann sigraði í riðli sínum í -61 kg flokki , U - 18 , og komst þannig í átta manna úrslit í flokknum . Í undanúrslitum var Samuel óheppinn er sigurinn var dæmdur af honum eftir harða snertingu við Thomas Lucas , Þýskalandi , en Samuel var yfir í viðureigninni á þeim tíma og skammt eftir . Þriðja sætið var þannig staðreynd . Hugi Halldórsson átti einnig sterka innkomu í -70 kg flokki U - 16 , er hann komst í átta manna úrslit , og Viktoría Ingólfsdóttir keppti í -60 kg flokki , U - 16 , og datt út með einn sigur og tvö töp . Með í för var Ingólfur Snorrason , landsliðaþjálfari í kumite .